
Faktet: Nëna e aplikantes u qëllua dhe u vra nga bashkëshorti i aplikantes në vitin 2002 ndërsa u përpoq të ndihmonte aplikanten të largohej nga banesa e saj martesore. Gjatë viteve përpara se të ndodhte vrasja, bashkëshorti kishte ushtruar dhunë të vazhdueshme mbi aplikanten dhe nënën e saj, nga e cila, disa herë, doktorët e kishin vërtetuar si kërcënuese për jetën. Incidentet përfshinin rrahje, përpjekje për t’i shtypur të dy gratë me makinë, gjë e cila e kishte lënë nënën të lënduar rëndë dhe një sulm gjatë të cilit aplikantja ishte qëlluar shtatë herë me thikë. Incidentet dhe frika e grave për jetët e tyre ishin sjellë vazhdimisht në vëmendje të autoriteteve. Megjithëse ishin filluar procedime penale  kundër bashkëshortit të aplikantes për një sërë veprash, duke përfshirë kërcënimet me vdekje, sulmimet e rënda dhe tentativat e vrasjes, në të paktën dy raste ato ishin pushuar mbasi gratë i kishin tërhequr denoncimet, sipas pretendimeve, nga presionet e bashkëshortit. Megjithatë, si pasojë e lëndimeve të rënda, procedimet në lidhje me incidentet me makinën dhe goditjet me thikë, incidentet vazhduan në gjyq. Bashkëshorti u dënua në të dy rastet. Për veprën e parë, ai mori një dënim me tre muaj burgim, i cili më vonë u reduktua në gjobë, dhe për të dytën një gjobë të pagueshme me këste. Dhuna kulminoi në vrasjen fatale të nënës së aplikantes, një akt që ai tha se e kreu me qëllim që të mbronte nderin e tij. Për këtë vepër, ai u dënua për vrasje me paramendim në vitin 2008 dhe u dënua me burgim të përjetshëm. Megjithatë ai u lirua në pritje të apelimit dhe e kërcënoi përsëri aplikanten, e cila kërkoi mbrojtjen e autoriteteve. Por vetëm shtatë muaj më pas, pas një kërkese për informacion nga Gjykata Evropiane, u ndërmorën masa për mbrojtjen e saj.

Rekomandimi i Komitetit të Ministrave për Mbrojtjen e Grave kundër Dhunës (Rec(2002)5 i 30 Prillit  2002) thotë se shtetet anëtare duhet të përfshijnë, zhvillojnë dhe/ose përmirësojnë politikat kombëtare kundër dhunës aty ku është e domosdoshme. Në veçanti, rekomandohet penalizimin e dhunës së rëndë kundër grave dhe paraqiten masa të përcaktuara për garantimin që viktimat të mund të nisin procedimin penal dhe të marrin mbrojtjen efektive, dhe që prokurorët ta konsiderojnë dhunën kundër grave si një rrethanë rënduese ose deçisive në marrjen e vendimit për të ndjekur ligjërisht ose jo.

Ligji: Neni 2 – Gjykata përsëriti se aty ku ka një pretendim se autoritetet kanë shkelur detyrimin e tyre pozitiv për mbrojtjen e të drejtës së jetës në kontekst të detyrimit të tyre për parandalimin dhe zhdukjen e veprave kundër personit, duhet të përcaktohet plotësisht se autoritetet ishin në dijeni  ose duhet të ishin në dijeni në kohën e ekzistencës së një rrezikut të vërtetë dhe të menjëhershëm për jetën e individit ose individëve të identifikuar nga aktet kriminale të një pale të tjerë dhe se ato nuk morën masa brenda kompetencave të tyre, si pasojë e të cilave, në mënyrë të arsyeshme, rreziku mund të ishte evituar.

(a) Parashikueshmëria e rrezikut: Çështja zbuloi një formë të një dhune të përshkallëzuar kundër aplikantes dhe nënës së saj që ishte aq e rëndë saqë nuk mund të sigurohej vetëm me masa parandaluese dhe përbënte një kërcënim të vazhdueshëm për shëndetin dhe sigurinë e tyre. Kishte qenë e qartë se bashkëshorti i aplikantes kishte raste të mëparshme të dhunës në familje dhe për rrjedhojë ekzistonte një rrezik i konsiderueshëm për dhunë të mëtejshme. Situata ishte e njohur për autoritetet dhe dy javë përpara vdekjes së saj, nëna kishte njoftuar prokurorinë se jeta e saj ishte në rrezik dhe kërkonte ndërhyrjen e policisë. Mundësia e një sulmi vdekjeprurës ishte e parashikueshme.

(b) Nëse autoritetet morën masat e duhura: Çështja e parë ishte nëse autoritetet ishin të justifikuara në mosndjekjen penale të bashkëshortit kur aplikantja dhe nëna e saj i tërhoqën ankesat e tyre. Gjykata filloi duke ekzaminuar praktikën në shtetet anëtare. Gjeti që, megjithëse nuk kishte konsensus të përgjithshëm, praktika tregonte se sa më e rëndë vepra aq më i madh rreziku i kryerjes së veprave të tjera, aq më shumë kishte të ngjarë që prokuroria të procedonte në interes të publikun edhe kur viktima të kishte tërhequr ankimin. Faktorë të ndryshëm duhet të merreshin në konsideratë për të vendosur nëse do të kishte një ndjekje ligjore. Këto lidheshin me veprën (sa e rëndë ishte, natyrën e lëndimeve të viktimës, përdorimin e armës, planifikimin), me keqbërësin (të dhënat e tij, rrezikun e përsëritjes së veprave, historinë e dhunimeve), me viktimës dhe viktimat e mundshme (çdo rrezik për shëndetin dhe sigurinë e tyre, çdo efekt për fëmijët, ekzistencën e kërcënimeve të tjera që nga sulmi) dhe marrëdhënia ndërmjet keqbërësit dhe viktimës (historia dhe pozita aktuale, dhe efektet e zhvillimit të ndjekjes ligjore kundër dëshirave të viktimës). Në rastin e aplikantes, pavarësisht nga forma e dhunës dhe përdorimi i armëve vdekjeprurëse, autoritetet në mënyrë të përsëritur e kishin pushuar ndjekjen ligjore kundër bashkëshortit me qëllim evitimin e “ndërhyrjes” në atë që ata e mendonin një “çështje familjare” dhe nuk dukej të kishin marrë në konsideratë motivet mbrapa tërheqjes së ankesave, pavarësisht se ishin të informuar për kërcënimet me vdekje. Përsa i përket teorisë se autoritetet ishin parandaluar në ndjekjen  ligjore nga rregulli statutor që parandalonte një ndjekje ligjore kur ankesa ishte tërhequr përveçse kur vepra penale të kishte rezultuar në një minimum prej dhjetë ditësh paaftësie në punë ose sëmundjeje, se kuadri legjislativ nuk plotësonte kriteret e mishëruara në detyrimet pozitive të Shtetit në drejtim të mbrojtjes nga dhuna në familje. E as nuk mund të argumentohet se vazhdimi i ndjekjes ligjore do të kishte shkelur të drejtat e viktimës në bazë të Nenit 8 të Konventës, meqë rëndësia e rrezikut ndaj nënës së aplikantes e kishte bërë një ndërhyrje të tillë të domosdoshme.

Duke u kthyer tek deklaratat e Qeverisë se nuk kishte patur asnjë provë materiale se jeta e nënës ishte në rrezik të menjëhershëm, Gjykata tha se nuk ishte rasti që autoritetet të kishin vlerësuar kërcënimin e bërë nga bashkëshorti dhe dolën në konkluzionin se ndalimi nuk ishte në proporcion të drejtë. Por përkundrazi ata nuk i kishin trajtuar çështjet fare. Në çdo rast në çështjet e dhunës në familje të drejtat e keqbërësit nuk mund të zënë vendin e integritetin mendor dhe fizik të viktimës dhe të drejtën e jetës.

Së fundi, Gjykata vërejti se autoritetet mund të kishin lëshuar urdhra mbrojtjeje sipas Ligjit për Mbrojtjen e Familjes (Ligji nr. 4320) ose mund të kishin lëshuar një urdhër kufizimi për bashkëshortin për moskontaktimin, moskomunikimin ose mosafrimin me nënën e aplikantes ose ndalimin e hyrjes në zona të caktuara. Duke e përmbledhur ata nuk kishin treguar zellin e duhur dhe për rrjedhin kishin dështuar në kryerjen e detyrimeve pozitive për mbrojtjen e të drejtës së jetës së nënës së aplikantes.

(c) Efektiviteti i hetimit: procedimi penal i nisur nga vdekja kishte vazhduar për më shumë se gjashtë vjet dhe apelimi ishte pezull. Kjo nuk mund të përshkruhet si përgjigje e menjëhershme nga autoritetet ndaj një vrasjeje me paramendim ku keqbërësi e kishte pranuar tashmë këtë.

Si konkluzion, sistemi i drejtësisë penale, i zbatuar në rastin e aplikantes, nuk kishte vepruar si një parandalues i mjaftueshëm. Sapo situata u soll në vëmendje të autoriteteve, ato nuk kishin të drejtë të mbështeteshin tek qëndrimi i viktimës për mosmarrjen e masave të duhura për parandalimin e kërcënimeve që po bëheshin ndaj integritetit fizik.

Konkluzioni: dhunim (unanimisht).

Neni 3 – Përgjigjja e autoriteteve ndaj akteve të bashkëshortit ishte haptazi e pamjaftueshme përballë veprave të tij të rënda. Vendimet gjyqësore nuk kishin patur asnjë efekt parandalues të dukshëm dhe madje kishte nxjerrë në pah një shkallë tolerance, me dënimin e bashkëshortit me një dënim të shkurtër me burg (reduktuar në gjobë) për incidentin me makinë dhe, edhe më habitshëm, një gjobë të vogël, të pagueshme me këste, për goditjen me thikë aplikantes shtatë herë. Krahas kësaj, vetëm në vitin 1998, kur Ligji nr. 4320 hyri në fuqi, legjislacioni turk kishte parashikuar masa specifike administrative dhe politika të tjera për mbrojtjen ndaj dhunës në familje, madje edhe në këtë rast masat dhe sanksionet e disponueshme nuk ishin zbatuar efektivisht në rastin e aplikantes. Së fundmi, ishte një çështje me preokupim të madh që dhuna kundër aplikantes nuk kishte përfunduar dhe që autoritetet kishin vazhduar të mos ndërmerrnin asnjë veprim. Pavarësisht nga kërkesa e aplikantes për ndihmë, asgjë nuk u bë deri Gjykata i kërkoi Qeverisë të jepte informacion rreth masave mbrojtëse që kishte marrë. Shkurtimisht, autoritetet kishin dështuar në marrjen e masave mbrojtëse në formën e parandalimit efektiv kundër shkeljeve serioze të integritetit personal të aplikantes nga bashkëshorti i saj i mëparshëm.

Konkluzion: dhunim (unanimisht).

Neni 14, në lidhje me Nenet 2 dhe 3 – Gjykata vërejti se në bazë të rregullave dhe parimeve përkatëse të të drejtës ndërkombëtare pranuar nga shumica e gjerë e shteteve, një dështim – edhe i paqëllimshëm – nga Shteti për mbrojtjen e grave kundër dhunës në familje shkelte të drejtën e tyre për mbrojtje të barabartë nga ligji. Raportet nga Dhoma e Avokatisë Diyarbakır dhe Amnesty International, të cilat nuk u kundërshtuan nga Qeveria, treguan një numër të lartë viktimash të raportuara të dhunës në familje në Diyarbakır, ku aplikantja kishte jetuar në atë kohë. Të gjitha viktimat ishin gra, shumica e tyre me origjinë Kurde, analfabete ose me nivel të ulët arsimimi dhe përgjithësisht pa ndonjë burim të pavarur të ardhurash. Raportet sugjeruan gjithashtu se dhuna në familje tolerohej nga autoritetet dhe se mjetet juridike të disponueshme nuk funksionuan në mënyrë efektive. Oficerët e Policisë nuk i investiguan ankesat por kërkuan të ndërmerrnin rolin e ndërmjetësit duke u përpjekur të bindnin viktimat të ktheheshin në shtëpi dhe të tërhiqnin ankesat e tyre. Vonesat në lëshimin dhe dorëzimin e urdhrave gjyqësorë ishin të shpeshtë dhe gjykatat i trajtonin procedime të tilla si forma të padive për divorc. Keqbërësit e dhunës në familje nuk merrnin dënime parandaluese, të cilat lehtësoheshin për shkak të traditës, zakoneve ose nderit. 

Dhuna në familje prek shumë gra, ndërsa pasiviteti gjyqësor diskriminues dhe i përgjithshëm në Turqi krijoi një klimë që e nxiste këtë. Dhuna e pësuar nga aplikantja dhe nëna e saj për rrjedhim mund të konsiderohej si diskriminuese dhe gjinore kundër grave. Pavarësisht reformave të kryera nga Qeveria gjatë viteve të fundit, mungesa e përgjithshme e reagimit nga pushteti gjyqësor dhe pa-ndëshkueshmëria e agresorëve, si në rastin e aplikantes< tregonin një angazhim të pamjaftueshëm nga ana e autoriteteve për të adresuar dhunën në familje.

Konkluzion: dhunim (unanimisht).

Neni 41 – EUR 30,000 si dëmshpërblim jopasuror.

